PATVIRTINTA

Viešųjų pirkimų tarnybos

direktoriaus 2017 m. gruodžio 28 d.

įsakymu Nr. 1S-181

(Viešųjų pirkimų tarnybos

direktoriaus 2024 m. lapkričio   d.

įsakymo Nr. 1S- redakcija)

**registracijos Centrinėje viešųjų pirkimų informacinėje sistemoje tvarkos aprašas**

**I.  BENDROSIOS NUOSTATOS**

1. Registracijos Centrinėje viešųjų pirkimų informacinėje sistemoje tvarkos aprašas (toliau – Tvarkos aprašas) nustato sąlygas, kuriomis Viešųjų pirkimų tarnyba (toliau – Tarnyba) suteikia teisę tapti registruotu Centrinės viešųjų pirkimų informacinės sistemos (toliau – CVP IS) naudotoju, taip pat nustato CVP IS naudotojo teises, pareigas ir atsakomybę.

2. Šiuo Tvarkos aprašu vadovaujasi perkančiosios organizacijos, atliekančios pirkimus pagal Lietuvos Respublikos viešųjų pirkimų įstatymą (toliau – Viešųjų pirkimų įstatymas) ar Lietuvos Respublikos viešųjų pirkimų, atliekamų gynybos ir saugumo srityje, įstatymą (toliau – Viešųjų pirkimų, atliekamų gynybos ir saugumo srityje, įstatymas), perkantieji subjektai, atliekantys pirkimus pagal Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymą (toliau – Komunalinio sektoriaus pirkimų įstatymas), suteikiančioji institucija, vykdanti koncesijų suteikimo procedūrą pagal Lietuvos Respublikos koncesijų įstatymą (toliau – Koncesijų įstatymas), įsigyjančiosios organizacijos, atliekančios pirkimus pagal Lietuvos Respublikos Vyriausybės 2003 m. kovo 3 d. nutarimą Nr. 277 „Dėl Įmonių, veikiančių energetikos srityje, energijos ar kuro, kurių reikia elektros ir šilumos energijai gaminti, pirkimų taisyklių patvirtinimo“ (toliau – Kuro taisyklės) (toliau kartu – Pirkimo vykdytojas). Šiuo Tvarkos aprašu taip pat vadovaujasi ir tiekėjai ar ekonominės veiklos vykdytojai (toliau – tiekėjas), norintys tapti registruotais CVP IS naudotojais bei dalyvauti pirkimuose ar koncesijų suteikimo procedūrose, atliekamose naudojantis CVP IS priemonėmis.

3. Šiame Tvarkos apraše vartojamos sąvokos atitinka Viešųjų pirkimų įstatyme, Viešųjų pirkimų, atliekamų gynybos ir saugumo srityje, įstatyme, Pirkimų įstatyme, Koncesijų įstatyme, Kuro taisyklėse ir kituose teisės aktuose vartojamas sąvokas.

**II.  NAUDOTOJŲ REGISTRAVIMASIS CVP IS**

4. Registruotu naudotoju fizinis ar juridinis asmuo (toliau – Asmuo) tampa registruodamasis CVP IS šio Tvarkos aprašo nustatyta tvarka. Registracija CVP IS yra nemokama.

5. Asmuo registracijos formoje[[1]](#endnote-1) turi nurodyti:

5.1. pasirenkamą narystę CVP IS (Pirkimo vykdytojas arba tiekėjas);

5.2. Registruojant Pirkimo vykdytojo narystę pateikiama ši informacija:

5.2.1. Organizacijos pavadinimas – nurodomas juridinio asmens pavadinimas, atitinkantis Juridinių asmenų registre nurodytą pavadinimą;

5.2.2. Pirkimo vykdytojo pavadinimo trumpinys;

5.2.3. Pirkimo vykdytojo numeris – juridinis asmuo nurodo Juridinių asmenų registre suteiktą juridinio asmens kodą;

5.2.4. PVM mokėtojo kodas – nurodomas juridinio asmens pridėtinės vertės mokesčio (PVM) mokėtojo kodas, jeigu jis yra suteiktas;

5.2.5. Pirkimo vykdytojo tipas – juridinis asmuo pasirenka vieną iš registracijos formoje siūlomų pasirinkti tipų, labiausiai atitinkantį juridinio asmens steigimo dokumentuose nurodytą vykdomos pagrindinės veiklos pobūdį;

5.2.6. Papildomas organizacijos aprašymas – Pirkimo vykdytojas pateikia, jo nuomone, reikiamą informaciją, apibūdinančią Pirkimo vykdytojo veiklą;

5.2.7. Pirkimo vykdytojo kontaktinė informacija – adresas, pašto kodas, miestas, valstybė, apskritis, interneto svetainės adresas;

5.2.8. Pirkimo vykdytojo kontaktinio asmens informacija – kontaktinio asmens vardas, pavardė, elektroninio pašto adresas, telefono numeris, faksimilinio ryšio numeris (jei yra);

5.2.9. CVP IS naudotojo (prisijungimo) vardas ir slaptažodis (pateikiamas užšifruotai).

5.3. Registruojant Tiekėjo narystę pateikiama ši informacija, kuri, pagal poreikį, yra atnaujinama:

5.3.1. Organizacijos pavadinimas – Tiekėjas nurodo pavadinimą, atitinkantį Juridinių asmenų registre nurodytą juridinio asmens pavadinimą, fizinis asmuo nurodo savo vardą ir pavardę;

5.3.2. Teisinė forma – Tiekėjai pasirenka vieną iš registracijos formoje siūlomų pasirinkti teisinių formų, netikus nei vienai iš jų – pasirenkama „Kita“;

5.3.3. Kategorija – juridinis asmuo pasirenka vieną iš registracijos formoje siūlomų pasirinkti įmonės tipų, atsižvelgiant į įmonėje dirbančių darbuotojų skaičių registravimosi CVP IS dieną (labai maža įmonė (darbuotojų skaičius nuo 1 iki 10), maža įmonė (darbuotojų skaičius nuo 11 iki 50), vidutinė įmonė (darbuotojų skaičius nuo 51 iki 250), didelė įmonė (darbuotojų skaičius nuo 251 ir daugiau); fizinis asmuo pasirenka kategoriją – labai maža įmonė (darbuotojų skaičius nuo 1 iki 10).

5.3.4. Veiklos sritis – Asmuo pasirenka vieną iš registracijos formoje siūlomų pasirinkti veiklos sričių, labiausiai atitinkantį juridinio asmens steigimo dokumentuose nurodytą vykdomos pagrindinės veiklos pobūdį;

5.3.5. Informacija apie atitiktį rezervuotos teisės dalyvauti pirkimuose kriterijams –Tiekėjas pažymi „Taip“, jeigu atitinka Viešųjų pirkimų įstatymo 23 straipsnyje / Komunalinio sektoriaus pirkimų įstatymo 35 straipsnyje nustatytus reikalavimus.

5.3.6. Informacija apie Tiekėjo ne pelno siekiančio juridinio asmens statusą – Tiekėjas pažymi „Taip“, jeigu juridinio asmens steigimo dokumentuose nurodytas veiklos tikslas nėra pelno siekimas, o iš veiklos gautas pelnas pagal atitinkamų juridinių asmenų veiklą reglamentuojančius teisės aktus negali būti skirstomas steigėjams ir (arba) veiklos dalyviams;

5.3.7. Informacija, kokia Tiekėjo vykdomos veiklos dalis yra Lietuvoje, procentais – Tiekėjas pasirenka vieną iš registracijos formoje siūlomų pasirinkti procentinių intervalų, registravimosi CVP IS dieną labiausiai atitinkančių procentinę Tiekėjo veiklos dalį, kurią jis vykdo Lietuvoje;

5.3.8. Metinė apyvarta – Tiekėjas nurodo metinę apyvartą, kuri yra registravimosi CVP IS dieną;

5.3.9. Papildomas organizacijos aprašymas – Tiekėjas pateikia, jo nuomone, reikiamą informaciją, apibūdinančią Tiekėjo veiklą;

5.3.10. Tiekėjo numeris – juridinis asmuo nurodo Juridinių asmenų registre suteiktą juridinio asmens kodą; fizinis asmuo nurodo individualios veiklos pažymėjimo numerį, verslo liudijimo numerį, ūkininko ūkio numerį arba ūkininko pažymėjimo numerį, priklausomai nuo vykdomos veiklos pobūdžio; jei nėra dokumento, kurio numerį būtų galima įrašyti veiklos identifikavimui, nurodoma „b/n“ (be numerio);

5.3.11. PVM mokėtojo kodas – nurodomas Tiekėjo pridėtinės vertės mokesčio (PVM) mokėtojo kodas, jeigu jis yra suteiktas;

5.3.12. DUNS (angl. Data Universal Numbering System) numeris – juridinis asmuo nurodo šį tarptautinį identifikavimo numerį, jeigu jis jam suteiktas.

5.3.13. Tiekėjo kontaktinė informacija – adresas, pašto kodas, miestas, valstybė, apskritis, interneto svetainės adresas;

5.3.14. Tiekėjo kontaktinio asmens informacija – kontaktinio asmens vardas, pavardė, elektroninio pašto adresas, telefono numeris, faksimilinio ryšio numeris (jei yra);

5.3.15. CVP IS naudotojo (prisijungimo) vardas ir slaptažodis (pateikiamas užšifruotai).

6. Asmuo, užpildęs registracijos formą, privalo susipažinti su Naudojimosi Centrine viešųjų pirkimų informacine sistema taisyklėmis, patvirtintomis Viešųjų pirkimų tarnybos direktoriaus 2017 m. gruodžio 28 d. įsakymu Nr. 1S-181 „Dėl Naudojimosi Centrine Viešųjų pirkimų informacine sistema taisyklių patvirtinimo“ (toliau – Taisyklės). Registruodamasis CVP IS, Asmuo patvirtina, kad suprato Taisyklių nuostatas ir įsipareigoja jų laikytis. Atnaujinus Taisykles, CVP IS naudotojai privalo su jomis susipažinti pakartotinai.

7. Registruodamasis CVP IS, Asmuo atsako už pateiktų duomenų tikslumą, teisingumą, išsamumą. Jei pasikeičia registruoto naudotojo duomenys, jis privalo nedelsdamas juos atnaujinti (ne vėliau kaip per 5 darbo dienas nuo pasikeitimo). Tarnyba nėra atsakinga už žalą, atsiradusią naudotojui dėl to, jog jis nurodė neteisingus ir (ar) neišsamius duomenis arba nepakeitė ir nepapildė duomenų jiems pasikeitus. Pakeitimus CVP IS atlieka registruotas naudotojas, turintis administratoriaus teises.

8. Asmuo sutinka, kad registracijos metu nurodyti duomenys būtų naudojami jam informuoti apie naujienas, CVP IS skelbiamus viešuosius pirkimus, taip pat viešuosius pirkimus, atliekamus gynybos ir saugumo srityje ir energijos ar kuro, kurių reikia elektros ir šilumos energijai gaminti bei vandentvarkos, energetikos, transporto ar pašto paslaugų srities pirkimus, koncesijas ir kitus įvykius, taip pat komunikavimui su kitais registruotais naudotojais.

9. Jei Asmuo jau yra registruotas CVP IS, pakartotinė registracija negali būti atliekama.

10. Tarnybos darbuotojai patikrina registracijos formoje pateiktus duomenis ir patvirtina registraciją per 3 darbo dienas. Tarnyba nėra atsakinga už registracijos metu pateiktų duomenų teisingumą, tikslumą, išsamumą ir jų atitiktį teisės aktams. Tarnybos sprendimas dėl Asmens registracijos patvirtinimo naudotojui pranešamas registracijos formoje nurodytu elektroniniu paštu.

11. CVP IS naudotojo prisijungimo duomenys (naudotojo vardas ir slaptažodis) yra konfidenciali informacija ir turi būti saugomi bei naudojami tik asmeniniam prisijungimui. Perduoti tretiesiems asmenims prisijungimo duomenis yra draudžiama. Už prisijungimo duomenų saugumą atsako pats registruotas naudotojas. Atsakomybė už visus veiksmus, atliktus CVP IS naudojant prisijungimo duomenis, taip pat už paskelbtus duomenis ir dokumentus pagal Lietuvos Respublikos teisės aktus tenka asmeniui, kuriam suteikti prisijungimo duomenys.

12. Asmuo, norėdamas išregistruoti Pirkimo vykdytojo narystę iš CVP IS, turi:

12.1. pateikti prašymą Tarnybai. Prašymas teikiamas pagal Tvarkos aprašo priede pateiktą formą. Prašymas gali būti pateiktas tiesiogiai atvykus į Tarnybą, siunčiant paštu, faksimiliniu ryšiu arba elektroniniu būdu (elektroniniu paštu info@vpt.lt);

12.2. pateikti pagal įstatymus ir kitus teisės aktus privalomas pildyti ir viešinti ataskaitas bei paviešinti sutartis ir jų pakeitimus.

13. Asmuo, norėdamas išregistruoti tiekėjo narystę iš CVP IS apie savo sprendimą informuoja Tarnybą raštu elektroniniu būdu (elektroniniu paštu info@vpt.lt) arba atvykęs į Tarnybą, atsiųsdamas paštu ar faksimiliniu ryšiu.

**III.  BAIGIAMOSIOS NUOSTATOS**

14. Asmuo, pagal šį Tvarkos aprašą registruojasi kaip naujas CVP IS naudotojas, nepriklausomai nuo to, ar jis buvo užsiregistravęs CVP IS iki šio Tvarkos aprašo įsigaliojimo.

1. [↑](#endnote-ref-1)